Broj: 711-I-1459-P-197/18-05-18

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivana Budalića, gradonačelnika Grada Imotskog,** pokrenutim Odlukom Povjerenstva broj: 711-I-791-P-197/18-02-18 od 30. svibnja 2018.,na 24. sjednici, održanoj 12. listopada 2018.g., donosi sljedeću:

**ODLUKU**

1. **Istovremenim obnašanjem dužnosti gradonačelnika Grada Imotskog te obavljanjem funkcije prokurista u trgovačkom društvu LUKOVAC d.o.o. iz Imotskog u razdoblju od stupanja na dužnost 8. lipnja 2017.g. do 14. lipnja 2018.g., dužnosnik Ivan Budalić počinio je povredu članka 14. stavka 1. ZSSI-a.**
2. **Propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva LUKOVAC d.o.o. iz Imotskog na povjerenika u razdoblju od stupanja na dužnost 8. lipnja 2017.g. do dana donošenja ove Odluke, dužnosnik je počinio povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. ove izreke, dužnosniku Ivanu Budaliću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kn, koja će se izvršiti u 4 jednaka uzastopna mjesečna obroka, svaki u pojedinačnom iznosu od 500,00 kn.**
4. **Nalaže se dužnosniku Ivanu Budaliću da u roku od 30 dana od dana primitka ove Odluke razriješi situaciju povrede odredbe ZSSI-a opisanu u točki II. ove izreke, a u protivnom će Povjerenstvo protiv dužnosnika pokrenuti novi postupak sukoba interesa.**

Obrazloženje

Povjerenstvo je na 12. sjednici, održanoj 30. svibnja 2018.g. pokrenulo postupak za odlučivanje o sukobu interesa protiv dužnosnika Ivana Budalića, gradonačelnika Grada Imotskog, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije prokurista u trgovačkom društvu LUKOVAC d.o.o. te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva LUKOVAC d.o.o. na povjerenika.

U očitovanju Ivana Budalića Povjerenstvu na Odluku o pokretanju postupka od 30. svibnja 2018., zaprimljenom 26. lipnja 2018., dužnosnik navodi da su točni navodi koji mu se stavljaju na teret, da se radi o previdu prilikom popunjavanja Izvješća o imovinskoj kartici. Dužnosnik ističe da trgovačko društvo LUKOVAC d.o.o. od dana kada je stupio na dužnost gradonačelnika Grada Imotskog nije imalo poslovni odnos sa Gradom Imotskim te da u svojstvu prokurista u trgovačkom društvu LUKOVAC d.o.o. od dana stupanja na dužnost nije potpisao niti jedan ugovor kako sa Gradom Imotskim tako niti s bilo kojim drugim gospodarskim subjektom, pravnom ili fizičkom osobom te da se ne nalazi u sukobu interesa. Stoga, dužnosnik zaključuje da se povreda odredbe članka 14. stavka 1. ZSSI-a nije niti ostvarila.

Uz očitovanje dužnosnik prilaže Odluku o opozivu prokure, ovjerenu kod javnog bilježnika te prijavu promjene u društvu LUKOVAC d.o.o. u sudski registar. Navodi da je istovremeno s opozivom prokure jedina osoba ovlaštena za zastupanje trgovačkog društva postala članica Uprave društva, Marica Budalić. Dužnosnik stoga smatra da su na takav način prenesena i upravljačka prava odnosno da je otklonjena povreda članka 16. stavka 1. ZSSI-a.

Povjerenstvo je na 24. sjednici, održanoj dana 12. listopada 2018.g. raspravljalo o donošenju odluke u odnosu na dužnosnika Ivana Budalića, koji je osobno pristupio navedenoj sjednici. Nakon izlaganja predmeta od strane izvjestitelja, člana Povjerenstva, predsjednica Povjerenstva dala je riječ prisutnom dužnosniku, koji je tom prilikom u bitnom naveo da ostaje pri izjavi iz očitovanja na Odluku o pokretanju postupka te da se evidentno radi o omašci. Dužnosnik ističe da nije imao poslovni odnos sa Gradom Imotskim ni prije stupanja na dužnost gradonačelnika te moli da Povjerenstvo uzme u obzir da je volonter i da uzdržava petero djece.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

S obzirom da članak 14. stavak 1. ZSSI-a ne navodi izričito funkciju prokurista, napominje se da je člankom 44. stavkom 1. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.) propisano da je prokura trgovačka punomoć čiji su sadržaj i opseg ovlasti određeni navedenim Zakonom. Člankom 47. stavkom 1. ZSSI-a propisano je da prokurist može sklapati sve ugovore i poduzimati sve pravne radnje u ime i za račun trgovačkoga društva i zastupati ga u postupcima pred upravnim i drugim državnim organima, ustanovama s javnopravnim ovlastima te državnim i izbranim sudovima.

S obzirom na ovlasti koje proizlaze iz prokure sukladno Zakonu o trgovačkim društvima, Povjerenstvo tumači da poslovi prokurista trgovačkog društva imaju upravljačka obilježja, odnosno da isti predstavljaju poslove upravljanja trgovačkim društvom kao poslovnim subjektom u smislu članka 14. stavka 1. ZSSI-a te da stoga dužnosnici za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, sukladno članku 20. stavku 3. ZSSI-a, ne mogu biti prokuristi u trgovačkim društvima.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Sukladno istoj zakonskoj odredbi, ta osoba, odnosno posebno tijelo (povjerenik) djeluje glede ostvarivanja članskih prava i udjela u društvu u svoje ime, a za račun dužnosnika.

Vezano na odredbu članka 4. stavka 5. ZSSI-a, povjerenik ne može biti netko od članova obitelji dužnosnika niti druge osobe koje se osnovano mogu smatrati interesno povezane s dužnosnikom.

Potrebno je ukazati na razliku između upravljačke funkcije odnosno poslova upravljanja u trgovačkom društvu i upravljačkih prava, zbog čega postoje dvije različite stipulacije ograničenja odnosno zabrana u članku 14. i članku 16. ZSSI-a.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana striktno i beziznimno i neovisno o vlasničkoj strukturi trgovačkog društva, dakle neovisno o tome je li u dužnosnik osobno imatelj udjela u temeljnom kapitalu vlasništvu konkretnog trgovačkog društva. S druge strane obveza prijenosa upravljačkih prava iz članka 16. stavka 1. ZSSI-a odnosi se na obvezu dužnosnika da prenese na povjerenika one ovlasti i prava, koja kao osnivač/član odnosno dioničar ima u skupštini toga trgovačkog društva.

Povjerenstvo je, radi utvrđivanja relevantnih činjenica u ovom postupku izvršilo uvid u Izvješće o imovinskom stanju dužnosnika Ivana Budalića, isprave priložene očitovanju dužnosnika te javno objavljene podatke sudskog registra Trgovačkog suda u Splitu.

Povjerenstvo je uvidom u Izvješće o imovinskom stanju dužnosnika podneseno 11. rujna 2017. povodom stupanja na dužnost gradonačelnika Grada Imotskog te drugo Izvješće, podneseno 15. svibnja 2018.g., utvrdilo da je dužnosnik naveo podatak o vlasništvu 100% udjela u vlasništvu (temeljnom kapitalu) trgovačkog društva LUKOVAC d.o.o. iz Imotskog i uz to podatak da nije izvršen prijenos upravljačkih prava na povjerenika ili na posebno tijelo.

Uvidom u podatke sudskog registra Trgovačkog suda u Splitu, i to u povijesni izvadak sa stanjem na dan 28. svibnja 2018., prethodno donošenju Odluke o pokretanju predmetnog postupka, Povjerenstvo je utvrdilo da je pod matičnim brojem subjekta 060266896 upisano trgovačko društvo LUKOVAC d.o.o. Kao osnivač i jedini član trgovačkog društva upisan je Ivan Budalić. Ujedno, utvrđeno je da je dužnosnik Ivan Budalić upisan i kao prokurist u istom trgovačkom društvu, te da je imenovan 13. listopada 2015.

Povjerenstvo je uvidom u Odluku o opozivu prokure od 14. lipnja 2018. utvrdilo da se istom odlukom opoziva prokura Ivanu Budaliću u trgovačkom društvu LUKOVAC d.o.o.

Uvidom u presliku prijave za upis u sudski registar, dostavljene uz očitovanje dužnosnika, utvrđeno je da je ista prijava podnesena Trgovačkom sudu u Splitu 14. lipnja 2018., radi upisa opoziva prokure Ivanu Budaliću te upisa Marice Budalić kao jedine ovlaštene osobe za zastupanje društva LUKOVAC d.o.o.

Ponovnim uvidom u podatke sudskog registra Trgovačkog suda u Splitu, i to za trgovačko društvo LUKOVAC d.o.o., Povjerenstvo je utvrdilo da je 14. lipnja 2018. proveden upis činjenice prestanka ovlasti za zastupanje Ivanu Budaliću.

Naprotiv, dužnosnik tijekom postupka nije dostavio dokaz o postojanju njegove izjave o prijenosu upravljačkih prava na temelju članstva u društvu LUKOVAC d.o.o. na povjerenika niti iz navoda u očitovanju proizlazi da je isti prijenos učinjen.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa (pri čemu se pod sukobom interesa podrazumijeva bilo koja povreda obveze, ograničenja ili zabrane propisane odredbama ZSSI-a).

Na temelju gore navedenih podataka upisanih u nadležni sudski registar, u provedenom je postupku nedvojbeno utvrđeno da je dužnosnik Ivan Budalić, istovremeno uz obnašanje dužnosti gradonačelnika Grada Imotskog bio prokurist trgovačkog društva LUKOVAC d.o.o. i to u razdoblju od stupanja na navedenu dužnost 8. lipnja 2017., pa do 14. lipnja 2018. , čime je dužnosnik počinio povredu članka 14. stavka 1. ZSSI-a.

S obzirom na navode u očitovanju na Odluku o pokretanju postupka, Povjerenstvo ukazuje da sama činjenica da je dužnosnik imao registriranu funkciju prokurista trgovačkog društva u utvrđenom razdoblju za vrijeme obnašanja dužnosti predstavlja kršenje članka 14. stavka 1. ZSSI-a te je ista povreda otklonjena tek navedenom odlukom o opozivu prokure. Okolnost da dužnosnik u navedenom razdoblju nije vršio konkretne radnje u zastupanju društva (sklapanje ugovora i sl.) ne otklanja počinjenje povrede članka 14. stavka 1. ZSSI-a.

Na temelju prikupljenih podataka u provedenom je postupku nedvojbeno utvrđeno da je dužnosnik Ivan Budalić u razdoblju od stupanja na dužnost dana 8. lipnja 2017., pa do dana donošenja ove Odluke bio član društva, odnosno imatelj 100 % udjela u vlasništvu toga trgovačkog društva, a ujedno je utvrđeno da u istom razdoblju nije izvršio prijenos upravljačkih prava koja proizlaze iz udjela u vlasništvu (temeljnom kapitalu) trgovačkog društva LUKOVAC d.o.o. na povjerenika, čime je dužnosnik počinio povredu članka 16. stavka 1. ZSSI-a.

Povjerenstvo napominje da činjenica da je dužnosnik Ivan Budalić u podnesenim Izvješćima o imovinskom stanju prijavio činjenicu vlasništva 100 % udjela u vlasništvu trgovačkog društva LUKOVAC d.o.o. te da upravljačka prava nisu prenesena ne otklanja protupravnost istovremenih pozicija niti propust prijenosa upravljačkih prava.

S obzirom na navode u očitovanju, ukazuje se da su zabrane odnosno obveze propisane člankom 14. stavkom 1. i člankom 16. stavkom 1. ZSSI-a formalne i objektivne naravi te utvrđenje postojanja sukoba interesa u konkretnom slučaju nije pretpostavka utvrđenja predmetnih povreda ZSSI-a. Povjerenstvo u ovom postupku nije utvrdilo da se dužnosnik povodom utvrđenih činjenica nalazi u sukobu interesa u smislu članka 2. ZSSI-a. Da jest, to bi predstavljalo posebnu povredu ZSSI-a od strane dužnosnika.

Slijedom navedenog, Povjerenstvo je u točki I. i II. izreke utvrdilo povrede odredaba članka 14. stavka 1. i članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik počinio dvije povrede ZSSI-a u razdoblju duljem od godine dana, pri čemu je se činjenjem jedne povrede nastavio i u daljnjem razdoblju.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i volonterska naknada, koju prema navodu u podnesenim Izvješćima o imovinskom stanju prima dužnosnik Ivan Budalić

Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je uzelo u obzir okolnost da dužnosnik Ivan Budalić od 8. lipnja 2017. prvi puta obnaša javnu dužnost na temelju koje je obveznik odredaba ZSSI-a, zatim činjenicu da je otklonio jednu od povreda i na taj način razriješio situaciju odmah po saznanju za činjenje povrede.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 500,00 kn. Stoga je Povjerenstvo donijelo odluka kao u točki III. izreke.

S obzirom da je u postupku utvrđeno da dužnosnik u vrijeme donošenja ove odluke i dalje nije na povjerenika prenio upravljačka prava na temelju poslovnog udjela u predmetnom trgovačkom društvu, Povjerenstvo je u točki IV. izreke naložilo  dužnosniku da u roku od 30 dana od dana primitka ove odluke razriješi situaciju kojom čini utvrđenu povredu članka 16. stavka 1. ZSSI-a, pod prijetnjom pokretanja novog postupka.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Budalić, elektroničkom dostavom
2. Objava na internetskoj stranici Povjerenstva
3. Pismohrana